
התייחסות משטרת ההגירה לאזרחים ישראליים

היו"ר יורי שטרן:

	בוקר טוב. אנחנו הזמנו כמה אנשים, ולצערי, בינתיים הגיעו רק שניים, אני מקווה שיצטרפו עוד כי חלק גדול מהדיון הוא סביב מקרים ספציפיים. 

	הישיבה היא על התייחסות משטרת ההגירה לאזרחים ישראליים. מהחומר שאני מקבל אני חושב שזה חלק מבעיה יותר כללית של התנהגות משטרת ההגירה בכלל, והאזרחים הישראליים הם אחד הקורבנות. אבל היות שיש לנו ועדה לעובדים זרים אני לא רוצה לפלוש לתחומה, ולכן הפרדתי בין שני הנושאים; מה שכן התופעה שהמשטרה מתנפלת על אזרחי ישראל יוצרת מצבים בלתי נסבלים. אני הייתי רוצה להתחיל מהנתונים ועל הפעילות של משטרת ההגירה: כמה שוטרים יש, בכמה מקרים אתם מטפלים, מה התוצאות, וכמה זה עולה פחות או יותר.

עאטף דגש:

	עד היום הרחקנו כ- 122 אלף עובדים זרים.

היו"ר יורי שטרן:

	ממתי?

עאטף דגש:

	משנת 2002 ועד היום. כ- 80 אלף מתוכם הורחקו הרחקה עקיפה, דהיינו באמצעות הסברה ולחץ על מעסיקים ועל חברות כוח אדם שאתם עובדים בעיקר אנשים שהגיעו לכאן כתיירים ועברו את זמן השהייה המותר, אשרת התייר שלהם פגה, הם עבדו פה, ואחרי תקופה של חודש-חודשיים אחרי שפגה האשרה הם עזבו את המדינה. בין 40-42 אלף הרחקנו באופן ישיר, דהיינו קיבלנו צו, הגענו אליהם על-פי מידע מודיעיני, נתפסו, עברו הליך של הרחקה יחד אתנו, כמובן.

היו"ר יורי שטרן:

	הרחקה זה גירוש, כן?

עאטף דגש:

	אני לא קורא לזה גירוש.

היו"ר יורי שטרן:

	במילים פשוטות.

עאטף דגש:

	אתה קורא לזה גירוש, אני קורא לזה הרחקה. אני גם מלמד את האנשים שלי לא להגיד "גירוש", ומי ששוגה ואומר "גירוש" אני כועס עליו מאוד. אני קורא לזה הרחקה. 

	הורחקו באופן ישיר על-ידי המנהלת, דהיינו, אנשים עברו הליך של עיכוב ומעצר, הליך של שימוע, ויחד אתנו משרד הפנים ומשרד התמ"ת עד כדי הוצאת האיש לחו"ל, כלומר לארץ המוצא שלו. זה נתון נכון להיום בבוקר.

היו"ר יורי שטרן:

	המנדט שלכם הוא גם לבדוק את המעסיקים? 

עאטף דגש:

	בוודאי.

היו"ר יורי שטרן:

	כלומר, הגשת חומר- - 

עאטף דגש:

	כתבי אישום נגד מעסיקים.

היו"ר יורי שטרן:

	זה גם עשיתם.

עאטף דגש:

	בוודאי.

היו"ר יורי שטרן:

	כמה מעסיקים?

עאטף דגש:

	אני אתן לך נתון מדויק.

זיוה אגמי:

	כדאי להבהיר שכתבי אישום נגד מעסיקים בעברות של העסקה ללא היתר מגיש משרד התמ"ת לפי חוק שירות התעסוקה. אנחנו מתעסקים עם מעסיקים בעברות שהם מבצעים כלפי זרים.

היו"ר יורי שטרן:

	לא בהעסקה עצמה.

זיוה אגמי:

	בעיקר בעברות פליליות: זיוף, קבלה במרמה, חברות כוח אדם שגובות כספים מאנשים, שמרמים אותם, שמכנים להם דרכוני שווא. כלומר תחום העיסוק שלנו בנושא של כתבי אישום כלפי מעסיקים הוא בעיקר בתחום הפלילי וכלפי ישראלים. יש לנו יחידה מיוחדת שחוקרת ישראלים שמבצעים עברות כלפי זרים.

היו"ר יורי שטרן:

	מי מגיש כתבי תביעה נגד המעסיקים על העסקה ללא היתר?

זיוה אגמי:

	יחידת הסמך במשרד התמ"ת מגישה את כתבי האישום.


היו"ר יורי שטרן:

	והפקחים שלהם?

זיוה אגמי:

	הפקחים שלהם, נכון.

היו"ר יורי שטרן:

	אתם לא?

זיוה אגמי:

	אנחנו משתלבים בפעילות, וחלק מהפעילות אנחנו עושים ברמת החקירה. ב- 33% מחומרים החקירה שלנו אין חומרי חקירה כלפי מעסיקים בעברות של העסקה ללא היתר, בעברות של עושק ובעברות של אי קיום חוזה – כל מיני עברות שעניינן של חוק שירות התעסוקה. אבל אנחנו לא מגישים כתבי אישום, החומר עובר בצורה מושלמת ליחידת הצפייה של משרד התמ"ת. לכן אני מציעה שכל מה שקשור לנתונים שלהם הם יגישו.

היו"ר יורי שטרן:

	על כמה מעסיקים עשיתם חקירה, פחות או יותר?

עאטף דגש:

	אני יכול לתת לך נתון כמה מעסיקים בדקנו במהלך השנתיים האלה; בדקנו קרוב ל- 120 אלף מעסיקים. אין לי כרגע נתון מדויק נגד כמה נפתחו תיקים.

היו"ר יורי שטרן:

	יש לך אולי?

זיוה אגמי:

	הנתון שברשותי הוא נתון של משרד התמ"ת. אפרים כהן הוא הכתובת. לנו יש פעילות משותפת אתם, ומדובר על פעילות רב-שנתית של בערך 15-16 אלף תיקים שהם הגישו.

היו"ר יורי שטרן:

	נגד המעסיקים.

זיוה אגמי:

	כן. 

היו"ר יורי שטרן:

	בכל מקרי העברות.

זיוה אגמי:

	נכון.

עאטף דגש:

	אני יכול להגיד לך כמה קנסות הטילו.

היו"ר יורי שטרן:

	כמה?

עאטף דגש:

	משרד התמ"ת הטיל קנסות בהיקף של 50 מיליון שקל, נכון להיום.

היו"ר יורי שטרן:

	וזה נגבה?

עאטף דגש:

	אין לי נתון מדויק כמה נגבה, אבל אני יודע כמה הטילו.

היו"ר יורי שטרן:

	למה לא מספיק לפעול נגד המעסיקים? הרי אם המעסיק יידע שהעסקה ללא היתר זאת פעולה שמסכנת אותו כספית, או אפילו פלילית, אז לא יהיו מקומות עבודה להעסקה בלתי חוקית.

עאטף דגש:

	הצורך בהקמת מנהלת ההגירה לא היה רק בשביל לקנוס מעסיקים, אלא בעיקר כדי לפנות מקומות עבודה לישראלים.

היו"ר יורי שטרן:

	אבל אם המעסיקים נמנעים מלהעסיק אדם ללא היתר יש באמת אכיפה נגדם? טיפול באלף מעסיקים יכול, לדעתי, לחסוך פעולה נגד 50 אלף עובדים.

עאטף דגש:

	אנחנו מטפלים במעסיקים. אנחנו יודעים שאסור לגנוב, לרצוח או לשדוד, ואנשים יודעים שעל זה נענשים ונכנסים לכלא, אבל ממשיכים לעשות את זה. למעסיק משתלם כנראה כי עד שמשטרת ההגירה תתפוס אותו ותקנוס אותו יכול להיות שמשתלם לו להחזיק עובד זר לא חוקי. אנחנו מטפלים בזה, אבל בסופו של דבר הקמת מנהלת ההגירה יועדה כדי להפחית ממדינת ישראל עובדים לא חוקיים כדי לפנות מקומות עבודה לישראלים. אנחנו פינינו במהלך השנתיים האלה – לפי הנתונים – קרוב ל- 100 אלף מקומות עבודה.

היו"ר יורי שטרן:

	שבאמת נתפסו על-ידי ישראלים? זה לא ככה.

יעקב אדרי:

	זה עניין של המשטרה


עאטף דגש:

	לפחות מבחינת היעד שהממשלה הטילה על מנהלת ההגירה בשיתוף פעולה עם משרד הפנים ועם משרד התמ"ת, אנחנו עומדים בזה.

היו"ר יורי שטרן:

	כמה שוטרים אתם מעסיקים?

עאטף דגש:

	מנהלת ההגירה כולל חוקריה, בלשיה, המודיעין ושירותי האכיפה מונה כ- 481 שוטרים.

היו"ר יורי שטרן:

	כמה מהם שוטרי שטח?

עאטף דגש:

	כ- 380 שוטרים שעוסקים בעיקר באכיפה, במודיעין, בחקירות ובתביעות.

היו"ר יורי שטרן:

	יש לכם הערכה כמה נכנסו בתקופה שבה הורחקו כ- 120 אלף עובדים? מה היקף ההחלפה בתוך הכמות הזאת?

עאטף דגש:

	אנחנו מעריכים שנכנסים למדינת ישראל באופן לא לגלי כ- 3000 מסתננים בשנה, בעיקר דרך גבול מצרים וירדן.

היו"ר יורי שטרן:

	זה כלום.

עאטף דגש:

	זה כלום. 

היו"ר יורי שטרן:

	כמה תיירים?

עאטף דגש:

	אין לי כאן נתון מדויק כמה תיירים נכנסים למדינת ישראל; עכשיו אנחנו יחסית בתקופת שפל, והרבה תיירים לא נכנסים.

היו"ר יורי שטרן:

	שפל כבר לא.


יעקב אדרי:

	דווקא מתחילים לטפס בנתונים.

עאטף דגש:

	יכול להיות שיש התגברות.

היו"ר יורי שטרן:

	אבל בתיירות הזאת לשם עבודה לא הייתה ירידה.

עאטף דגש:

	יש תיירות מחבר העמים; הם באים לביקורים אצל קרובי משפחה.

היו"ר יורי שטרן:

	אני מתכוון בתיירות למטרת עבודה.

יחזקאל לביא:

	אין לנו מושג כזה, אדוני.

היו"ר יורי שטרן:

	האם בהרחקתם של האנשים האלה אנחנו עוזרים למעסיקים לקבל כוח עבודה חדש וזול יותר או שזה באמת מצמצם את ממדי העבודה הלא-חוקית?

עאטף דגש:

	בוודאי שזה מצמצם. בשנת 2002, ערב הקמת המנהלת, היו 200 אלף זרים לא חוקיים שהיו במדינת ישראל; אני מקווה שעד סוף השנה הזאת יהיו כ- 70 אלף עובדים לא חוקיים במדינת ישראל, וסדר גודל דומה ואולי קצת יותר מזה של עובדים חוקיים. ההערכה היא שבתחומי מדינת ישראל נמצאים 150 אלף עובדים זרים, וכ- 70 אלף מהם לא חוקיים. 

היו"ר יורי שטרן:

	ואיפה רובם מתרכזים, במשקי בית?

עאטף דגש:

	זה מתפלג. יש במשקי בית, בחקלאות, בבנייה, בתעשייה, במסעדות.

היו"ר יורי שטרן:

	איך זה מתפלג, פחות או יותר?

עאטף דגש:

	אני יכול להגיד לך אילו אשרות הונפקו במהלך שנת 2004.


היו"ר יורי שטרן:

	לא אשרות, להפך, אני מדבר על עבודה לא חוקית. אתם גירשתם 120 אלף, אז אתם יודעים פחות או יותר באילו ענפים הם עבדו.

עאטף דגש:

	כן.

אמיר גל:

	מתחילת המנהלת הוצאנו עובדים שלא קיבלו היתר לעבוד בארץ. הייתה אוכלוסייה של תיירים שנשארו והשתקעו כאן, הייתה אוכלוסייה שהגיעה לעבוד ואחרי 4.5 שנים נשארו במעגל העבודה ולא עזבו – בכל התחומים.

היו"ר יורי שטרן:

	איך זה מתחלק בסופו של דבר?

אמיר גל:

	אנחנו לא עשינו התפלגות.

היו"ר יורי שטרן:

	ואתם לא יודעים גם איפה עובדים 70 אלף הנותרים?

אמיר גל:

	בתחום החקלאות יש 25 אלף היתרים שניתנו וקיימים; בבניין ניתנו היתרים וקיימים אפילו פחות ממה שניתן; בסיעוד יש ירידה של 9000 איש לא בכמות ההיתרים, אלא עשינו סדר יחד עם התמ"ת של סיעודיים שנפטרו והעתקת העובדים שעבדו אצלם. זה נקרא ניוד.

היו"ר יורי שטרן:

	כמה יש?

אמיר גל:

	31 אלף עובדים. לפני שנה היו 40 אלף.

	בתחום התעשייה: מלונאות, מסעדות אתניות ומומחים יש 3000. התפלגות נוספת היא של זרים שנכנסו לארץ כתיירים, צליינים, קבוצות, השתקעו ונשארו בארץ.

היו"ר יורי שטרן:

	באילו ענפים הם מרוכזים ברובם?

אמיר גל:

	אתה מוצא אותם בכל הענפים.


היו"ר יורי שטרן:

	אני הייתי יושב ראש הוועדה לעובדים זרים, ובתקופתי לפני 3 שנים רוב העובדים הלא חוקיים עבדו בבניין ובעזרה ביתית: מטפלים, עוזרי בית וכדומה.

יעקב אדרי:

	ובחקלאות.

עאטף דגש:

	אני אגיד לך מה התפלגות ההיתרים שניתנו בשנת 2004.

היו"ר יורי שטרן:

	לא, ההיתרים הם עבודה חוקית, אני מדבר על עבודה לא חוקית.

יחזקאל לביא:

	אדוני מבקש מאתנו נתון בעייתי. כיוון שאם היינו יודעים איפה יושב מישהו הרי שהיינו שולחים לשם את משטרת ההגירה לטפל בו.

היו"ר יורי שטרן:

	לא אתם, משטרת ההגירה מבססת את עבודתה כפי שנאמר על-פי נתונים מודיעיניים. המודיעין אומר שהרוב הוא בהרצליה, כפר שמריהו או הרוב הוא באתרים - -

עאטף דגש:

	אתה רוצה את ריכוז העובדים?

היו"ר יורי שטרן:

	לא במגורים, אלא בהעסקה. מגורים זה נווה שאנן, זה ברור.

אמיר גל:

	כבר לא בנווה שאנן.

היו"ר יורי שטרן:

	לא?

אמיר גל:

	אנחנו לא יודעים להגיד. בתחום הבניין כמעט אין היום לא חוקיים כיוון שהם לא ניצלו את מלוא ההיתרים. צריך לזכור שבמהלך השנתיים נעשתה עבודה בשיתוף כל המנהלת. הבאנו את כל המעסיקים, את העובדים הזרים, הנפקנו מדבקות בדרכונים. היום חקלאי יודע מי העובד אצלו, קבלן יודע מי העובד אצלו, ועשינו סדר בתחום, אנחנו יודעים להגיד מי עובד חוקי ולמנוע כל מיני מקרים שאסור שיקרו. הדרכונים נמצאים היום אצל העובדים הזרים, פחות אצל המעסיקים ואוכפים גם את זה. מצד שני אנחנו יודעים להגיד שעוסקים במשקי בית התיירים שנשארו בארץ והשתקעו ועוסקים בכל מיני עבודות מזדמנות; בתחום החקלאות כמעט שלא, בתחום הבניין כמעט שלא, כי בסך הכול לא כדאי להעסיק עובד זר לא חוקי כשיש מדבקות. גם הזר יודע בעצמו שיש אכיפה, ולכן גם נתנו את ההזדמנות שנקראת ניוד. כל מעסיק שהיו לו עובדים לא חוקיים במשך השנה, שהיו ברחנים ועמדו בקריטריונים של חוק הכניסה, קרי עד 46 חודשים – באו אלינו קיבלו מדבקה והחזרנו אותם למעגל העבודה, לא הוצאנו אותם מהארץ.

היו"ר יורי שטרן:

	זאת אומרת שעשיתם הלבנה.

עאטף דגש:

	זה נקרא ניוד.

היו"ר יורי שטרן:

	לכמה?

אמיר גל:

	עשינו ניוד למי שנעצר, אצל חלק הוגשו כתבי אישום נגד המעסיק.

היו"ר יורי שטרן:

	זה בתנאי שהם הגיעו בהיתר.

זיוה אגמי:

	כמובן.

אמיר גל:

	כן, מי שהגיע לעבוד במדינת ישראל באשרת עבודה. אני לא יכול לקחת תייר, וזה אסור לי גם על-פי חוק ולתת לו אשרת עבודה. עשינו ניודים ל- 3700 אנשים.

עאטף דגש:

	במהלך שנתיים.

אמיר גל:

	חוץ מזה, אלה ניודים שנעשו ביוזמת המעסיקים. זאת אומרת, מעסיק שהחזיק מאה עובדים לא חוקיים בתחום הבנייה בחברה קבלנית גדולה הגיעה להכניס אותם להיתרים פנויים. 

היו"ר יורי שטרן:

	זה אלה שלא חוקיים בעזיבת המעסיק, לא מבחינת תקופת השהייה. 

אמיר גל:

	כן. 

היו"ר יורי שטרן:

	הוויזה הייתה תקפה.


אמיר גל:

	הוויזה לא הייתה תקפה, אבל הוא עבד שנתיים במדינה, והוא הלך לעבוד אצל מישהו אחר, ועדיין נשארו לו השנים, לא הוויזה. אז עשינו ניוד למעסיק כי לא רצינו שתהיה לנו דלת מסתובבת ויביאו מבחוץ לישראל, אלא מה שיכולנו למצות בתוך מדינת ישראל עשינו. הפעילות היום היא כזו שיש הרתעה, מדבקות, החקלאי סוף סוף יודע מי העובדים אצלו. 

היו"ר יורי שטרן:

	הוא יודע להבחין בין התאילנדים שלו.

אמיר גל:

	הוא גם יודע מי הם, הוא גם חותם עליהם.

היו"ר יורי שטרן:

	עכשיו אנחנו מגיעים לשיטות העבודה, כי התלונות הרבות שמופיעות בתקשורת ושאת חלקן קיבלנו קשורות לשיטת הבדיקה ומעצרים. היו מספר מקרים שפגעתם בתיירים או בדיפלומטים זרים, היה סיפור עם הקונסולית מסין. נוסף לכך מספר התלונות ההולך וגדל של אזרחים שרובם עולים כי הם אלה שאתם מזהים כבעייתיים בגלל השפה, וכפי שאני מתרשם זה לא מבוסס על שום מידע מודיעיני או על בדיקה קפדנית של זהות האדם, אלא פשוט התנפלות מקרית כמעט על אנשים וטיפול לא כל-כך יפה בהם. אנחנו הזמנו אנשים שהסיפורים שלהם הופיעו אצל רותי סיני בכתבות שלה בעיתון "הארץ". אתמול היה עוד סיפור שקשור יותר למשרד הפנים, אבל בעקיפין גם מדובר על אישה שמשרד הפנים שולל ממנה אזרחות, והיא נלקחה למשטרת ההגירה.

אמיר גל:

	הכתבה של רלי סער?

היו"ר יורי שטרן:

	כן.

אמיר גל:

	מפעילת קזינו?

היו"ר יורי שטרן:

	לא יודע.

יעקב אדרי:

	טוב, את זה לא כותבים, אתה מבין?

היו"ר יורי שטרן:

	אני קורא את מה שכתוב.

יעקב אדרי:

	ואתה מאמין לכל מה שכתוב, אני מבין.

היו"ר יורי שטרן:

	לא לכול, אבל רות סיני היא עיתונאית- -

מרינה סולודקין:

	אני מאמינה לטלפונים, הציבור מתקשר ומספר מה קורה.

יעקב אדרי:

	אני רוצה להתייחס.

היו"ר יורי שטרן:

	רק רגע, עוד אין לך למה להתייחס.

	היו גם תלונות שהגיעו אלינו דרך "קול ישראל" ברוסית, רדיו רק"ע. אני לא יודע בדיוק מאין הגיע הסיפור שלך, אנטונינה, אבל תגידי מהו, או שאתה מדבר בשמה, יואב?

יואב כהן:

	לא, היא יכולה לדבר.

היו"ר יורי שטרן:

	תסביר את הזוגיות הזאת.

יואב כהן:

	אנחנו יוצאים תקופה מסוימת.

היו"ר יורי שטרן:

	אתה לא עורך דינה ולא סניגור.

יואב כהן:

	לא. חברים.

היו"ר יורי שטרן:

	בבקשה, מה הסיפור?

אנטונינה פריידין:

	היה לי מפגש מאוד לא נעים עם משטרת ההגירה.

היו"ר יורי שטרן:

	את עולה, נכון?


אנטונינה פריידין:

	אני כבר לא עולה, אני כבר כמעט 10 שנים בארץ. 

	לפני חודש הייתי באמצע העבודה ועברתי ממשרד למשרד.

היו"ר יורי שטרן:

	זה הסיפור אצל רותי. 

אנטונינה פריידין:

	כן.

היו"ר יורי שטרן:

	איפה זה? 

אנטונינה פריידין:

	בתל-אביב ברחוב הפטיש, חברת קראוס.

	עברתי ממשרד למשרד, לא הסתובבתי סתם ברחוב, אלא בתוקף התפקיד שלי עברתי ממשרד למשרד. עצרו אותי שני שוטרים שהיו על אזרחי. הם ביקשו ממני להציג תעודת זהות, ביקשתי לדעת מי הם, הם הציגו את תעודת השוטר. אמרתי שתעודת הזהות שלי בתיק. אז הם התנפלו עליי למה זה לא עליי. אני אמרתי שאני בעבודה, אבל נתקלתי בחוסר הקשבה מוחלט. הם אמרו שכל אזרח חייב לסחוב את תעודת הזהות אתו. הגענו למשרד, ובנוכחות של לפחות 4 אנשים, מעסיקים שלי, שאלו מה קרה, ואני אמרתי שאני לא יודעת מה הם רוצים ממני. הצגתי להם תעודת זהות, אמרו שאני מעוכבת לחקירה, הוציאו אותי כמו עבריינית בנוכחות כל המעסיקים שלי והעובדים, השפילו אותי, ואני לא הבנתי מה קרה, מה הם רוצים ממני, נלחצתי כי אני די חדשה בעבודה, והם מוציאים אותי כמו עבריינית מהמשרד. 

מרינה סולודקין:

	זה דפוס חדש, זה מאוד טיפוסי.

היו"ר יורי שטרן:

	רק רגע, תני לה לספר את הסיפור.

אנטונינה פריידין:

	לא ידעתי מה לעשות, ובאמת נלחצתי. אז הזמינו ניידת.

היו"ר יורי שטרן:

	הראית את תעודת הזהות.

אנטונינה פריידין:

	כן.


היו"ר יורי שטרן:

	ומה אז?

אנטונינה פריידין:

	וזהו, הם בדקו במקום.

היו"ר יורי שטרן:

	ולמרות זאת הזמינו ניידת?

אנטונינה פריידין:

	כן. כל העובדים ניסו להתערב, לדעת מה קורה. הם אמרו לא להתערב, היא מעוכבת, אם תתחילו להתערב ניקח גם אתכם. ביקשתי מהבוס שלי שילווה אותי, לא רציתי לבוא לבד. הגיעה ניידת, ובה היו עוד שלושה גברים – שניים היו במדים ואחד היה לבוש אזרחית. אחד יצא, הם הכניסו אותי לניידת, ושני השוטרים התחילו לספר לו סיפור. אחרי חמש דקות הם חזרו לאוטו, ואני יושבת באוטו יחד עם חמישה גברים. אחד מהם שנהג, שאל מה קרה, הם אמרו: "לא משנה, סע". אז ראיתי את תעודת הזהות שלי עוברת בין הידיים, ואנחנו מסתובבים בתל-אביב, עושים סיבובים. חשבתי שאנחנו נוסעים לתחנת משטרה. נסענו בערך חצי שעה בתל-אביב. הם עצרו באמצע תל-אביב: "יאללה, צאי החוצה". אחד יצא אתי, ואמר: "את יודעת למה עיכבנו אותך?" אמרתי לו: "לא, אתה לא תסביר לי את זה פה, נגיע לתחנת משטרה". הוא אמר: "לא, אנחנו לא נגיע לתחנת משטרה". אמרתי: "אז תחזירו אותי למקום העבודה". הוא אמר: "אף אחד פה לא נהג מונית שלך, תחזרי לבד". אז הייתי באמת בהיסטריה כבר. ביקשתי את הפרטים שלהם, והוא אמר: "את יכולה לרשום את הפרטים, אבל אני לא חייב לתת לך דף ועט". ביקשתי דף ועט ממישהו שעבר לידי- - 

מרינה סולודקין:

	את יודעת, זה מסוכן.

היו"ר יורי שטרן:

	רגע, יהיה לך זמן להתייחס, אבל לא כשהיא מדברת.

אנטונינה פריידין:

	רשמתי את הפרטים וחזרתי לעבודה. באותה עת זה הקפיץ את כל המפעל שלי, כל העובדים התחילו לחפש אותי. 

היו"ר יורי שטרן:

	הגשת תלונה למח"ש, אני מבין.

אנטונינה פריידין:

	כן.

היו"ר יורי שטרן:

	הייתי בתוכנית ברדיו רק"ע עם מיקרופון פתוח, התקשרה בחורה וסיפרה איך לקחו אותה, ויממה לא נתנו לה להודיע למשפחה אף על פי שהיא ביקשה מאוד להודיע איפה היא נמצאת. בסוף שחררו אותה, כי לא הייתה שום סיבה, זו פשוט תעודת זהות נורמלית שהשוטר משום מה החליט שהיא מזויפת. יש לנו עוד מקרים, אבל הם לא הגיעו. חברת הכנסת מרינה סולודקין, בבקשה.

מרינה סולודקין:

	הסיפור שלך, כנראה, טיפוסי מפני שבזמן האחרון מטלפנים ללשכתי אנשים שכועסים וצועקים ואומרים שהם חיים במדינת ישראל כבר 10, 14 שנים, והם ממשפחות מבוססות. אישה אחת מהרצליה סיפרה שהלכה ממקום עבודה למקום אחר, תפסו אותה בלי תעודת זהות, היא הסבירה את עצמה – היא הייתה מסוגלת להסביר, אבל יש כאלה שלא מסוגלים להסביר – הכניסו אותה לכלא, ובעלה ובעל העסק יחד הוציאו אותה אחרי יומיים מהמעצר. אנשים אפילו לא כותבים לי על זה, הם רק מספרים סיפורים בטלפון. זה לא היה לפני שנה, יורי, זו תופעה חדשה שמזהים את העולים, יש דעות קדומות במשטרה על העולים שעליהן אנחנו נלחמים יחד. מיד משפילים אותם, לא מאזינים בכלל, מכניסים לכלא, ואפילו אם שואלים שאלה "מי אתם", "מאיפה אתם", "מה הזכות שלכם", "איזו זכות יש לכם לא להאמין", זה גם סיטואציות בכלל לא נעימות.

אנטונינה פריידין:

	אני רציתי להוסיף שאחרי שיצאתי מהאוטו הוא ניסה להחתים אותי על משהו, שאלתי על מה אני חותמת, והוא אמר על זה שלא השתמשו בכוח. אמרתי שאני רוצה לקרוא את כל הדוח, אז הוא אמר שזה לא בשבילי, ושאני אחתום. אמרתי שאם אני לא קוראת את כל הדוח אני לא חותמת. 

היו"ר יורי שטרן:

	פה במקרה יש לנו מזל שנתקלתם באזרחית לדוגמה, לדעתי, מבחינת ההתנהגות שלה.

מרינה סולודקין:

	כן, נכון.

היו"ר יורי שטרן:

	אבל הרבה אנשים לא יודעים איך להתנהג כמו שצריך במקרים כאלה. יש לך עוד משהו להוסיף, מרינה?

מרינה סולודקין:

	היו עוד שני מקרים של גברים שטלפנו. אני יכולה לומר שאנשים לא מבינים איך אחרי הרבה שנים במדינת ישראל אנשים שמדברים עברית ורוצים להסביר בצורה שקטה שהם לא עובדים זרים, לא מאמינים להם בכלל. בסיפור שלך יש עוד צד, שכל הזמן אמרת שזו אישה אחת וחמישה גברים. כל הזמן כשלוקחים אישה לא שואלים שאלות, אני חושבת שזה מצב של בהלה, לא כל אישה מברית המועצות לשעבר יכולה לעמוד מול חמישה שוטרים.

אנטונינה פריידין:

	בגלל זה נלחצתי.

מרינה סולודקין:

	את לא חתמת, אבל יש הרבה שחותמים.

אנטונינה פריידין:

	כי הם מפעילים לחץ. אז הוא אמר לי אם את לא חותמת- -

יעקב אדרי:

	על מה מחתימים אותם? שלא הכו אותם.

היו"ר יורי שטרן:

	לא חשוב. האזרח, במיוחד האזרח שמתקשה בשפה- -

יעקב אדרי:

	היא לא מתקשה בשפה.

היו"ר יורי שטרן:

	אבל לא רק לה מציקים, מה אתה חושב, הניידת של המשטרה- - 

יעקב אדרי:

	אז היא לא חתמה, זכותה המלאה.

היו"ר יורי שטרן:

	היא לא, כי היא באמת מודעת לזכויות שלה, היא יודעת עברית והכול. אסור לתת לאדם לחתום על משהו שהוא לא קורא. אסור. זו עברה על החוק.

	בבקשה, אדוני, יש לך גם דוגמה?

יעקב אדרי:

	אני רוצה להתייחס.

היו"ר יורי שטרן:

	רגע. 

יעקב אדרי:

	מרינה הגיעה אחרי, אני לא אמרתי כלום.

היו"ר יורי שטרן:

	סליחה, אתה מייצג משרד. אם היית חבר הוועדה, הייתי נותן לך להגיד דברים.

יעקב אדרי:

	כשאתה צריך אותי אני חבר הוועדה. יש לי גם מה להגיד בעניין הזה.

היו"ר יורי שטרן:

	אני מציע שקודם תשמע כדי להתייחס אחר-כך.


רועי פביאן:

	שמי רועי פביאן, אני גם חי בארץ, נולדתי בארץ, ואני גר בתל-אביב כבר כמה שנים. אני מעוניין לספר על שלושה מקרים. המקרה הראשון הוא קוריוז: אותי עיכבו פעם אחת שוטרים בזמן שמיהרתי לפגישה, חציתי עם אופניים את שוק הכרמל, הגעתי לנווה צדק ועצרה לידי ניידת, יצאו שלושה שוטרים, ביקשו תעודת זהות, לא הייתה לי תעודת זהות. זה נגמר בזה שהצלחתי להסדיר את זה טלפונית אחרי כמה שעות. הם נתנו לי צו להגיע לתחנה להציג את תעודת הזהות.

יעקב אדרי:

	זה בסדר גמור.

רועי פביאן:

	אני לא מתלונן, אמרתי שזה קוריוז.

יעקב אדרי:

	רוצים משטרה בארץ שתטפל בכל האלימות. עשו את זה בצורה מכובדת אפילו לדעתו.

רועי פביאן:

	אני לא מתלונן.

	המקרה השני קרה לבחורה בשם נטליה סבין שעובדת בניקיון אצל חברים שגרים לידי ברחוב הגלבוע. היא אזרחית ישראלית עם תעודת זהות, עצרו אותה כבר שלוש פעמים, כל פעם מתחקרים אותה מי היא, מה היא, מבקשים לראות תעודת זהות, שואלים אותה איפה היא קנתה את תעודת הזהות.

יעקב אדרי:

	שאלו אותה איפה היא קנתה את תעודת הזהות?

רועי פביאן:

	כן.

יעקב אדרי:

	על סמך מה? סתם ככה?

היו"ר יורי שטרן:

	תשאל את השוטרים, לא אותו.

רועי פביאן:

	הסתכלו על תעודת הזהות ושאלו אותה איפה היא קנתה אותה ובכמה היא קנתה אותה. אם זה קורה פעם אחת כמו הסיפור הראשון זה קוריוז, אבל ברגע שחוזר על עצמו זו הטרדה משום שיש לה חזות רוסית. 

	המקרה היותר חמור בעיניי מכל שלושת אלה קרה לידידה שלי בשם רות נורבצ'ק, אזרחית בריטית, תיירת. היא יהודייה, היא ביקרה בארץ לפחות 6 פעמים ב- 10 השנים האחרונות. היא הייתה ב- 28 באוקטובר לקראת טיסה חזרה ללונדון, והיא גרה אצל חברה משותפת שגרה לידי ברחוב רוטשילד בתל-אביב. באותו היא הלכה לפגוש חברה אחרת לארוחת בוקר. היא עצרה ליד מכשיר בנקט, עוצרת לידה ניידת, מבקשים ממנה תעודה מזהה, היא אומרת שהדרכון שלה נמצא בדירה של החברה, אומרים לה שהיא נמצאת פה ללא אישור, מעלים אותה על ניידת, היא מראה להם תעודות מזהות מלונדון עם כתובת, עם תאריך: חברות בספרייה, כרטיס אשראי.

היו"ר יורי שטרן:

	יש לנו הרבה אנגלים שעובדים בניקיון בצורה לא חוקית, כנראה.

רועי פביאן:

	היא נראית גם עובדת בתחום הזה.	

	מעלים אותה לניידת ומתחילים לעשות – כמו ששמענו קודם – סיבוב בתל-אביב, להעלות אנשים, להוריד אנשים, וזה מה שהיא חווה בביקור שלה בישראל. בשלב מסוים הם מגיעים לשדרות רוטשילד, למקום שבו היא מתארחת. היא מצלצלת באינטרקום, אבל המארחת שלה לא הייתה בבית, אז הם הסכימו להביא אותה אליי. ירדתי למטה, והיא סיפרה את הסיפור. אני מסביר להם את העניין, הם אומרים לי שהם לא יכולים להאמין לי, אז אמרתי להם שיעלו למעלה וננסה להשיג את בעלת הדירה ואת הדרכון שלה, הם אמרו שהם לא יכולים להעלות לדירה שלי כי הם בתפקיד, ואם אני רוצה אני צריך לדבר עם האחראי עליהם. הוא לא היה מוכן להקשיב, הוא אמר לי להגיע בעוד חצי שעה לתחנת המשטרה. שאלתי אותו האם בעוד חצי שעה הוא יהיה בתחנת המשטרה בחולון אז הוא אמר: "אולי בעוד שלוש שעות, תגיע לתחנת המשטרה ותפגוש אותה שם". הסברתי לה שתוך חצי שעה אני אפגוש אותה בתחנה, אני עולה לדירה, מתחיל לעשות טלפונים, לנסות להסדיר את זה טלפונית, בסוף אני מגיע לממונה עליהם, ואני מדבר אתו. הוא אומר לי: "בעיניי כולם חשודים, אני מבטיח לך שאני אתן לה ליווי, אני אגיע אתה עד כבש המטוס, אני אעלה אותה למטוס, אני רוצה לוודא שהיא עוזבת את הארץ". אני מסביר לו שמדובר בתיירת, וזו לא הפעם הראשונה שלה בארץ, והאם הוא מבין את המשמעות של מה שהוא עושה, אבל הוא אומר: "בעיניי כולם חשודים". בסופו של דבר הוא מסכים שאני אגיע אליו עם הדרכון ועם כרטיס הטיסה, אבל בדרך הוא אומר לי: "עכשיו יש לך כרטיס טיסה, אתה קנית לה כרטיס טיסה בינתיים".

היו"ר יורי שטרן:

	וגם קנית דרכון.

יעקב אדרי:

	גם את זה עושים היום.

היו"ר יורי שטרן:

	הכול עושים, השאלה היא מה יותר חשוב: לא להעניש אחד שאשם או להעניש אחד שלא אשם.

דניאלה במברגר-אנוש:

	אבל לא כל אחד חשוד. עד שמוכח אחרת כל אחד הוא חף מפשע.

רועי פביאן:

	בסופו של דבר הוא מסכים שאני אגיע עם הניירות וישחררו אותה. פגשתי את הבחורה שאצלה היא מתגוררת, ואנחנו נוסעים לתחנת המשטרה. היא מתקשרת לתחנת המשטרה ושם אומרים לה שהם נמצאים בתחנה המרכזית החדשה, ואפשר להגיע לשם ושם ישחררו אותה במקום. כנראה שבינתיים הוא הצליח לאשר את הדרכון שלה. הגענו לתחנה, הראינו את הדרכון, והיא יוצאת מהמכונית. בינתיים אני רואה שממלאים דוח. שאלתי מה זה הדוח, זה קשור למקרה? אומרים לי "כן", ביקשתי עותק, והם סירבו בטענה שזה לשימוש פנימי. בזה נגמר הסיפור. ביררתי האם יש פה נושא לתלונה, מלבד העובדה שהפסדתי יום עבודה כי אני מטפל בחברה שלי שבאה לביקור בארץ, אבל אין לי על מה להתלונן כי הם נהגו לפי הנהלים.

	אני יודע שבאתי להעיד על מקרה ולא לחוות דעה, אבל אני רוצה להגיד עוד משפט: אם הם נהגו לפי הנהלים, הבעיה היא עם הנהלים. הנהלים באים לשרת מטרה מסוימת, ואני בהחלט מכבד את העבודה של המשטרה, וגם את משטרת ההגירה בעניין הזה. הנהלים ועבודת המשטרה באים לשרת מטרה מסוימת. יכול להיות שביום שעוצרים תיירים הנהלים כבר לא משרתים את המטרה שלשמה הם נוצרו.

היו"ר יורי שטרן:

	חייבת להיות אחריות, כולל אחריות כספית על הטרדה חינם של האזרחים.

	בבקשה, יואב.

יואב כהן:

	הצגתם פה נתונים מרשימים מבחינת תפיסות של מעסיקים. אני לא מזלזל בתפקיד שאתם עושים, אבל יש דרך. כאשר בן-אדם מציג תעודת זהות כחולה שמן הסתם יש קושי בזיוף שלה- - 

יעקב אדרי:

	לגמרי לא. מזייפים אלפי תעודות.

היו"ר יורי שטרן:

	אתה יכול לעצור את כולם, לכולם יש אותה תעודה.

יעקב אדרי:

	הוא אמר שקשה מאוד לזייף.

היו"ר יורי שטרן:

	זה לא קשה, זה נכון.

יואב כהן:

	טעות שלי. אם אני לא טועה בכל רכב משטרתי יש מסוף שאפשר לבדוק בו את תעודת הזהות, לדעת האם האיש הוא אכן תייר או אזרח ישראלי. מן הסתם בדקו את תעודת הזהות שלה במסוף, וגם אחרי שהתברר שהבחורה אזרחית ישראלית היא נלקחה ברכב משטרה ללא מטרה כשאתה נמצאים חמישה גברים. אני בתור חבר שלה לא רואה את זה בעין יפה, אני גם רואה את זה בעין הרבה יותר גרועה לדברים שיכולים להשתמע מכך. זה אולי מצחיק אתכם, אבל אותי זה לא מצחיק.

יעקב אדרי:

	מובטח שלא יקרה שום דבר בפרט כשהם שוטרים.

יואב כהן:

	אותי זה בכלל לא מצחיק מחברה היסטרית.


עאטף דגש:

	אתה גולש לקטע רגשי.

יואב כהן:

	אני לא גולש לקטע רגשי.

היו"ר יורי שטרן:

	והקטע הרגשי לא נלקח בחשבון? יש לך זכות לפגוע ברגשות שלה?

עאטף דגש:

	לא, אבל הוא אומר שבתור חבר שלה לא נותן לה לנסוע עם חמישה גברים, זה קטע רגשי.

יואב כהן:

	לא על זה אני מדבר. הבחורה פחדה.

אנטונינה פריידין:

	חמישה גברים שלא נראים אסתטיים, הם נראים ממש חשודים.

יעקב אדרי:

	מה זאת אומרת לא נראים אסתטיים? מה זה צריך להיות?

היו"ר יורי שטרן:

	אתה רוצה שהיא תספר כל מה שלא אסתטי אצלם? לא ניכנס לזה.

יואב כהן:

	אני רוצה לדעת מה הייתה המטרה בהעלאה שלה לרכב אחרי שאזרחותה וודאה. זה מה שאני רוצה לדעת.

יעקב אדרי:

	אני רוצה לדבר, ברשותך.

	שלום לכולם. אני אתחיל בזה שאני מצטער על כל מקרה שבו נעשו טעויות. בביקורי במשטרת ההגירה בשבוע שעבר – ביקור רביעי שאני עושה שם – אמרתי להם שלפעמים שוטר שעושה טעות שלא במזיד או במזיד או בגלל מרץ מיותר, הוא מטיל כתם על המשטרה. אבל זה לא מלמד על הכלל. משטרת ההגירה עושה עבודה נאמנה, שהוטלה עליה על-ידי ממשלת ישראל. זאת לא עבודה נעימה תמיד. ביקרתי במתקן בנצרת ובכלא "מעשיהו", ביקרתי אצלם, ראיתי את כל ההליך עד למטוס, ואני לא יודע אם יש משטרות בעולם שמתנהגות בצורה כל-כך הומנית למהגרים שבאו בצורה לא חוקית.

היו"ר יורי שטרן:

	אני מקווה שיש.


דניאלה במברגר-אנוש:

	יש מצלמה נסתרת עם ההתנהגות הכל-כך הומנית?

יעקב אדרי:

	תני לי בבקשה לדבר, אשמע אותך בקשב רב.

	דבר אחד ברור, התמונה היא לא כפי שהתחילה משטרת ההגירה, היו שיפורים ניכרים בעבודה של משטרת ההגירה, ותאמינו לי, מי שבודק את זה בצורה אמיתית- - 

היו"ר יורי שטרן:

	בקשר לנהלים?

יעקב אדרי:

	בכל הדברים. ביחס, באיזה מקום הם נמצאים כשהם נעצרים. אני מקווה שראיתם פעם את המקום: מלון בדרגה גבוהה מאוד עם כל התנאים, אני ראיתי כל חדר.

היו"ר יורי שטרן:

	מה עושים שם בשביל להיות שם בשישי-שבת?

רועי פביאן:

	אז אתה ממליץ לחברה שלי מלונדון להתארח במלון הזה.

יעקב אדרי:

	אמרתי שיש מקרים- -

	זה מלון מאוד מכובד.

היו"ר יורי שטרן:

	גם השם ממש מתאים לפעולה.

יעקב אדרי:

	היית שם?

היו"ר יורי שטרן:

	הייתי.

יעקב אדרי:

	אז אני שמח. אם לא הייתי נוסע אתך כדי לראות את הדברים.

היו"ר יורי שטרן:

	הייתי שם כשזה היה מלון, לא כשזה היה למשמורת, לפני שהתיירות נפלה.

יעקב אדרי:

	גם עכשיו כשזה למשמורת זה ברמה של בית מלון.

ניסן סלומינסקי:

	אז למה אתם עוזבים את זה?

יעקב אדרי:

	מכיוון שמספר המהגרים פחת בצורה ניכרת, ולא נחזיק סתם מלון בשביל זה, חבל על כספי המדינה. 

	אתמול בדקתי נתון שהתפרסם בשבוע שעבר, יש אלפי תעודות מזויפות מכל הסוגים ומכל המינים, ועל זה אין ויכוח. אין בררה למשטרה לבדוק הרבה מאוד אנשים שמסתובבים עם תעודות מזויפות. אגב, פשוט מאוד לזייף תעודה או דרכון במדינת ישראל. בסוף החודש הזה יוצא מכרז לנפק תעודות זהות חדשות בגלל הזיופים הרבים כל-כך. אז אין בררה למשטרה, אלא לעשות את הבדיקות בצורה מקצועית. לכן אני מדגיש שזה צריך להיעשות בצורה מכובדת. מקרה כמו של התיירת מצער אותי. אני אמרתי לשוטרים איך אני חש כאשר שוטר עושה טעויות קשות. אבל אני אתן לכם דוגמה הפוכה: אנחנו עברנו ארבע שנות אינתיפאדה, אז לא אחת גם אותי כסגן שר במדינת ישראל עצרו בגלל המראה שלי.

היו"ר יורי שטרן:

	אז תחשוב מה היה אם היית מדבר במבטא רוסי.

יעקב אדרי:

	אני מדבר על החלק השני.

יצחק הרצוג:

	 וכאשר עוצרים אנשי עסקים בגני התערוכה?

יעקב אדרי:

	הקדמתי ואמרתי- - 

	עצרו גם תימנים ועצרו גם מרוקנים כי המשטרה צריכה לעשות את העבודה. וכמובן, צריך לעשות את זה נכון, בנימוס, ולא לטרטר את הגברת בסיבובים. זה מיותר. ראינו במקרה של אשקלון שיש כמה שוטרים שצריך להילחם בנגע הזה כדי לעקור אותו. מכאן ועד הכללות זו טעות. הם עושים את עבודתם נאמנה, ואני אומר לכם את זה כאדם שיודע לבקר. אני הייתי אצלם ביום חמישי, ואמרתי להם גם את הדברים הלא נעימים בעבודה הזאת. אבל בסך-הכול חל שיפור אדיר בעבודה של משטרת ההגירה. זה לא מה שהיה בהתחלה, וכמובן, אם יש תלונות מוצדקות גם מרינה וגם יורי מעבירים אליי וגם אתם באופן אישי, ואנחנו נבדוק כל תלונה. במקום שצריך לתת על הראש לשוטרים ואף להעמיד לדין – גם את זה עושים.

רועי פביאן:

	אני יכול לומר משהו על המקרה שתיארתי בהתייחס לדברים שלך?

יעקב אדרי:

	תן לי את הפרטים שלך.

רועי פביאן:

	הבעיה היא שאין לי על מה להתלונן, הבעיה היא עם הנהלים, ומה ימנע את העצירה שלה שוב בפעם הבאה שהיא תואיל בטובה לבקר בישראל? 

יעקב אדרי:

	זה אולי בכל זאת מקרה חריג, ואולי יש עוד כמה מקרים חריגים. אבל נהלים הם לא התפקיד שלך, זה תפקידנו. אם יש לך הצעות יושב ראש ועדת הפנים הוא בעל מרץ רב מאוד בנושאים האלה. אם יש דבר מוצדק נשנה את זה.

מרינה סולודקין:

	כמה שוטרות יש במשטרת ההגירה? לי זה מאוד חשוב.

יעקב אדרי:

	יש הרבה שוטרות, אולי תגיד את הנתון.

עאטף דגש:

	כ- 40% משוטרי מנהלת ההגירה הם שוטרות.

יעקב אדרי:

	זה בסדר גמור.

היו"ר יורי שטרן:

	כמה דוברי רוסית?

מרינה סולודקין:

	40% זה בסדר.

עאטף דגש:

	יש הרבה. אני לא יודע לנקוב במספר, אבל יש הרבה. אנחנו תרגמנו ל- 16 שפות את כל מה שנדרש לנו מול נחקרים ממוצאים שונים. אנחנו משלמים על תרגום אלפי שקלים.

היו"ר יורי שטרן:

	למה, למשל, הנייר שנותנים לחתום לא יתורגם לכמה שפות?

עאטף דגש:

	אנחנו בודקים את המקרה הזה. אני חושב שזה לא בסדר, לא צריך להיות מצב שנותנים למישהו נייר מבלי שיקרא אותו. אני לא מסכים לגישה הזאת.

יעקב אדרי:

	מה כתוב בנייר הזה?


עאטף דגש:

	יכול להיות שכתוב שלא נגעו בה, לא הפעילו כלפיה אלימות. 

יצחק הרצוג:

	 יש לי שאלה על האירוע שהתקיים בגני התערוכה של כנס עסקים. אני לא מבין למה משטרת ההגירה צריכה להיכנס לכנס עסקים ולעצור אנשי עסקים, חלקם מאמריקה. זה גרם מבוכה נוראית.

יעקב אדרי:

	עשו לנו נזק.

יצחק הרצוג:

	 למה אתם בוחרים דווקא אתר כזה כשברור שמגיעות לשם משלחות מכל העולם, והם באים עם אישורים ועם תגים של מוזמנים? ללא ספק זה הראה משהו על טעות בשיקול הדעת של החוליה שטיפלה בזה.

עאטף דגש:

	כידוע לך, גני התערוכה משמשים לירידים לא רק בינלאומיים, אלא גם לירידים מקומיים של יומיום. אנחנו עובדים שם כל הזמן, זה לא היה חריג בפעילות שלנו. במקרה הזה נכנס צוות משולב של משרד התמ"ת יחד עם שוטרי מנהלת ההגירה מתוך מגמה לבדוק, ובדוכן הראשון שבדקו היו 5 תיירים שהועסקו בניגוד לאשרת התייר שלהם. כלומר הם תיירים עם אשרה, ואסור היה להם לעבוד שם. 

יצחק הרצוג:

	 מה הייתה התעסוקה שלהם? הם בנו מצגת?

עאטף דגש:

	לא, הם עבדו בדוכן מזון.

יצחק הרצוג:

	 בישול? לא עסק אמיתי, היי-טק.

עאטף דגש:

	המעסיק שלהם הוא ישראלי תושב ירושלים. רשמו נגדו דוח על העסקת תיירים שלא כחוק. ברגע שהבנו שמדובר ביריד בינלאומי והתחילה התלהמות, בעיקר של בעל העסק – כי רשמו לו את הדוח – אנחנו עזבנו מיד את המקום, לא המשכנו, לא נגענו באנשי עסקים לא מחו"ל ולא אחרים. מהמקרה הראשון הזה ברור שללא מידע אנחנו לא ניכנס בגלל הרגישות. כשהובן שמדובר ביריד בינלאומי מיד עזבנו את המקום ולא המשכנו את הפעילות שלנו. מה שדווח בעיתון הוא הגזמה, השמצה מרושעת, ובעיקר זו תחושה של השבועיים-שלושה שבועות האחרונים שיש "עליהום" על משטרת ההגירה מסיבות מובנות. 

היו"ר יורי שטרן:

	חבר הכנסת ניסן סלומינסקי, יש לך הערות?


ניסן סלומינסקי:

	 קודם כל להגיד להם יישר כוח ולהגיד להם תודה. הם עשו מטלה שאף אחד לא האמין שהם יעשו. בסך הכול הם הוציאו כ- 120 אלף עובדים זרים. זה כשלעצמו גרם לבעיה אדירה פנימית במדינה, וזה גם נותן תעסוקה ליהודים. מגיע להם יישר כוח, הם עושים עבודה נפלאה.

היו"ר יורי שטרן:

	לא ראיתי הרבה ישראלים- -

יעקב אדרי:

	זה ייקח זמן.

ניסן סלומינסקי:

	 בענף הבנייה יש קריסה של 17 אלף במקומם.

יצחק הרצוג:

	 זה צריך לתת תעסוקה לאזרחי ישראל, לא משנה מאיזו עדה.

ניסן סלומינסקי:

	 כך אומר המנכ"ל שלהם שכן מרגישים את השינוי בענף הבנייה, וזה ייכנס לאט לאט.

אמיר גל:

	מעט מאוד. אבל מקובל עליכם שזאת צריכה להיות תעסוקה מסודרת.

היו"ר יורי שטרן:

	בהחלט. עצם העובדה שיש עבודה לא חוקית זו כבר פגיעה בעיסוק.

אמיר גל:

	חבר הכנסת יצחק הרצוג, אני יודע שאתה אומר אותו דבר, הוא אמר את זה קודם. תעסוקה חוקית – אפילו זרה – אבל חוקית, זה חשוב.

היו"ר יורי שטרן:

	אמיר, אבל לא נתתי לך זכות דיבר.

ניסן סלומינסקי:

	 אם-כך מגיע לכם יישר כוח על העבודה שאתם עושים. הרבה פעמים אנחנו עומדים בלהט הקרב, וכמו שאנחנו רואים לפעמים רופא, שמכיוון שהוא מנתח מהבוקר עד הלילה יום אחרי יום, אז לבו גס בדבר, ואתה רואה שהוא יכול אפילו לאכול תוך כדי זה.

היו"ר יורי שטרן:

	לדבר בטלפון.


ניסן סלומינסקי:

	 זה חלק מהריפוי, הוא יגיד לך שהוא מתייעץ עם המומחים בעולם. יכול להיות שהרבה פעמים מתקהה החוש וצריכים מפעם לפעם לרענן את האנשים, לעבוד עם השכל גם ועם יותר עדינות.

עאטף דגש:

	מסכים.

היו"ר יורי שטרן:

	בבקשה.

דניאלה במברגר-אנוש:

	הפעם מדובר יותר על הזווית של הישראלים כי זה זכה ליותר כותרות.

היו"ר יורי שטרן:

	לא, ברור למה זה כאן. אני גם אמרתי שיש ועדה לעובדים זרים, אני לא רוצה לפלוש לתחומה.

דניאלה במברגר-אנוש:

	ברור. אבל זה רק יותר מדגיש כשזה על ישראלים, והתלונות שאנחנו מקבלים על אחרים. הלוואי שזה היה חריג.

היו"ר יורי שטרן:

	באגודה יש לכם תלונות כאלה? 

דניאלה במברגר-אנוש:

	יש לנו לא מעט תלונות. במוקד לעובדים זרים הרבה מאוד.

היו"ר יורי שטרן:

	יש לך תלונות של אזרחים?

דניאלה במברגר-אנוש:

	פחות. לא התכוננתי ממש לישיבה הזאת, אז לא אספתי מפניות ציבור, אני יכולה לבדוק את זה.

היו"ר יורי שטרן:

	אז, בבקשה.

	הרושם שלי הוא שזאת תופעה שהתגברה בתקופה האחרונה.

דניאלה במברגר-אנוש:

	אני אעביר לך אם יש לנו תלונות.

	כולנו, גם האגודה לזכויות האזרח לא חושבים שצריכים להיות בלתי חוקיים, צריך לטפל בזה, אבל השאלה היא איך. משטרת ההגירה בזמן קיומה אכן הצליחה להוריד לפחות ממחצית את מספר העובדים הבלתי חוקיים, ומבחינתנו בחלק מן המקרים היא צריכה להצדיק את קיומה, ואני חושבת שזה מקום לדיון.

מרינה סולודקין:

	 אני רוצה לומר שיש מקרים עם עולים ועם תיירים שממהרים לקחת אנשים, לתפוס ולהכניס לבית כלא, אבל יש מקרים אחרים. יש אזרחים מודאגים שמטלפנים וכותבים למשטרת הגירה. הם אומרים שהם עובדים בקיבוץ, למשל, ורואים שם עובדים זרים בלתי חוקיים, והם לא רוצים לעבוד יחד אתם. אזרח מודאג, עולה חדש, 10 שנים בארץ, אומר לי שהוא פנה למשטרת ההגירה, והם לא נקטו צעדים. הוא פנה אליי משום שהם לא רק בלתי חוקיים, אחד מהם עובד בקייטרינג בקיבוץ ויש לו שחפת, והוא מתנגד שאנשים עם שחפת יעבדו בקייטרינג. אני פניתי למשטרת ההגירה, והעוזרות שלי בקושי מדברות עם האנשים. לא רוצים להתייחס. דיברתי עם משרד הבריאות ואומרת: "מה קורה בקייטרינג, עובד זר עם שחפת". רק אחרי מאמצים גדולים כשאמרתי שאני אתלונן בפני מפקד משטרת ההגירה אם לא יינקטו צעדים, נשלחה ניידת של משטרת ההגירה לקיבוץ. היא תופסת 10 עובדים זרים בלתי חוקיים, ומשרד הבריאות עושה בדיקות אם יש שחפת. האזרח הזה לא רצה לראות את האנשים שעובדים יחד אתו, והוא מבין שגם ישראלים יכולים לעשות את העבודה הזאת. גם אם אזרח מן השורה פונה, צריך להגיב במהירות שאתם הגבתם כשתפסתם אותה. אני מאוד מתנגדת לתפיסת נשים בידי גברים. אני אומרת לכם, אם יהיו עוד מקרים אני אפנה לבית-משפט.

היו"ר יורי שטרן:

	אנחנו מנסים במשך כל הקדנציה הזאת לטפל בצורה יסודית בכל תופעות האלימות מצדם של השוטרים, התנהגות לא ראויה; וזה דווקא מתוך ראייה של משטרת ישראל כמוסד מאוד חשוב ומרכזי בחיינו, מוסד שחייב להיות מכובד בעיני הציבור כדי שהעבריינים יפחדו ממנו, ואנשים תמימים יראו בו מגן. לכן אנחנו משתדלים למנוע גם התנהגות לא ראויה ותופעות שפוגעות במעמדה של המשטרה וביחסיה עם הקהילה או עם הקהילות השונות. טיפלנו לא מעט בעניין של פינוי מאחזים, ומה המשטרה יכולה לעשות בעניין הזה. אני חייב להגיד שסגן השר חבר הכנסת יעקב אדרי באמת משקיע בזה, הוא תמיד משתתף בדיונים, תמיד לוקח את זה לטיפולו ולתשומת לבו. שם יש כלל שלא תמיד מקיימים אותו, אבל הוא קיים עקרונית – בנשים מטפלות שוטרות. 

מרינה סולודקין:

	 זה נכון.

היו"ר יורי שטרן:

	ושלא יכול להיות מצב של מגע פיסי בין גבר לבין אישה. שם זה בא מתוך אוכלוסייה שמתוך המסורת הדתית היא מתקוממת מאוד נגד הפעלה כזאת של גברים, אבל זה נוגע לכל אישה ואישה. 

אמיר גל:

	אנחנו מטפלים בלא מעט מקרים של אזרחים שלא ניגשו וטיפלו באזרחותם; הגיעו כעולים, חיים במשותף, הגיעו למשטרת ההגירה בדרך כלשהי, משוחררים בערבות כדי להסדיר את מעמדם, והם מסדירים את מעמדם.

היו"ר יורי שטרן:

	לא הבנתי כלום. אם הם עולים אז מעמדם מוסדר.


אמיר גל:

	יש כל מיני מקרים שאנחנו מטפלים בהם, לא רק עולה שעלה בזכות השבות, אלא גם מקרים של עולים שהגיעו מחבר העמים כתייר, הכירו מישהו, חיו אתו, האשרה פגה להם, חיה אתו כבר כמה שנים ולא הגיעה למשרד הפנים. 

היו"ר יורי שטרן:

	הבנתי.

אמיר גל:

	זה גם לצד העשייה החיובית.

היו"ר יורי שטרן:

	זה אפילו לא חייב להיות מחבר העמים.

אמיר גל:

	אני ציינתי את זה. דרך אגב, אין לנו שוטרים שדוברים שפות זרות כמו תאילנדית. יש לי עובדת אחת שיודעת סינית.

היו"ר יורי שטרן:

	אני מניח שבכל זאת קל יותר למצוא שוטר דובר רוסית מאשר דובר סינית.

אמיר גל:

	ביחידת האכיפה אצלי יש דוברי רומנית, רוסית וסינית, ואנחנו משתדלים להסתדר עם זה.

	יש גם עשרות מקרים של כל מיני אנשים שהגיעו בזהות שאולה. הוציאו תעודות במרמה יחד עם נתי"ב, מגיעים לאותו שם שנמצא בחו"ל, נתי"ב מסייעת לנו, מזהים את אותו אדם יהודי באמת שחי בחו"ל, ומבטלים לאדם שהגיעה בזהות שאולה את סל הקליטה ומוציאים אותו מן הארץ.

היו"ר יורי שטרן:

	אתה בעד לעשות מבצע משטרתי מקיף, לעצור כל אזרח במדינה ולבדוק לו תעודת זהות? מה הקשר? נכון שיש הרבה זיופים, אבל- -

אמיר גל:

	תן לי רגע לומר את דבריי, כי לא הכול שלילי. 

מרינה סולודקין:

	 בין השורות אתם אשמים.

אמיר גל:

	העבודה שלנו היא קשה, היא לא קלה.


מרינה סולודקין:

	 מי אומר?

אמיר גל:

	אבל התנדבנו לעשות אותה בשכר.

היו"ר יורי שטרן:

	 נתנו דוגמה לא טובה, מרינה.

מרינה סולודקין:

	 בכמה משרדים שעושים בהם שגיאות זה פזמון ידוע.

היו"ר יורי שטרן:

	סליחה, מרינה.

אמיר גל:

	נגענו פה בכתבה שהתפרסמה על-ידי רלי סער, ולא כל מה שפורסם בעיתונות נכון.

היו"ר יורי שטרן:

	אתה מדבר על הסיפור של אתמול?

אמיר גל:

	אם זה התפרסם אתמול, זה של אתמול. מישהי שנעצרה בפעם השנייה, היא הולכת יחד עם ישראלי, היא נתפסה במבצע של הימ"ר בתל-אביב בעסקי קזינו. יפה לספר את הסיפור שהיא נעצרה בידי משטרת ההגירה, אבל היא לא נעצרה בידי משטרת ההגירה, אלא בפעילות של ימ"ר תל-אביב.

היו"ר יורי שטרן:

	אבל מה זה שייך לאזרחות שלה? הם נשואים.

אמיר גל:

	היא לא נשואה.

יעקב אדרי:

	 היא לא נשואה, והיא שוהה שלא כחוק.

אמיר גל:

	לגבי תיירים, אנחנו עוסקים עם תיירים שלא פעלו לביטחון מדינת ישראל, כמו פעילי שמאל למיניהם. 


היו"ר יורי שטרן:

	אבל זה לא תפקידם של שוטרי הגירה.

אמיר גל:

	זה עובר אלינו ממשרד הפנים. כשמישהו זר קיבל אשרת תייר בארץ והוא צריך לעזוב את המדינה, הוא עובר אלינו. אין מה לעשות, זה החוק. 

יעקב אדרי:

· - אנרכיסטים.

דניאלה במברגר-אנוש:

	האנרכיסטים זה לא הפרה.

יעקב אדרי:

	 לדעתך, לא.

היו"ר יורי שטרן:

	אני הרי בעד גירושים של הפעילים האלה, זה בסדר.

אמיר גל:

	אל לנו לשכוח שהיה פיגוע שביצעו תיירים. אל לנו לשכוח. לכן אני לא אומר שזה המקרה הספציפי וזה המושג, וכמו שאמר סגן השר זאת הייתה טעות.

יעקב אדרי:

	 לא אחת משתמשים בתיירים לכל מיני עניינים.

מרינה סולודקין:

	 אבל זה לא קשור לאישה.

אמיר גל:

	אני מזמין אתכם, חבר הכנסת מרינה סולודקין, לראות את הפעילות הענפה המשותפת, תראו כמה מאמץ אנחנו משקיעים.

יעקב אדרי:

	 תציגו גם את הבעיות.

מרינה סולודקין:

	 מבינים מאה אחוז, רק ההשפלה והאפליה- -

אמיר גל:

	אני מציע לבוא לראות דבר שנעשה תוך שנתיים.

היו"ר יורי שטרן:

	אני לא חושב שיש פה אנשים שיש להם ספק בכך שאתם עושים עבודה חשובה מאוד. יש לא מעט עבריינים והמון זיופי תעודות. קיימנו ישיבות בנושא זיוף תעודות זהות. התברר שבארבעה שקלים – אני לא מגלה לך סוד כי זה כבר פורסם – אפשר לעשות תעודת זהות מזויפת. אין צורך להסביר לנו מחדש כמה זה פרוץ, ולכן גם כמה חשוב להיות משטרה שמסוגלת לבדוק. השאלה היא איך, והאם בפעילות הזאת הנהלים הקיימים או המנהגים הקיימים לא מגיעים אל סף זכויות האדם, ואפילו עוברים את הגבול שלהם. 

	חזרתי עכשיו מארצות-הברית, ואני כל פעם מתפלא מחדש משני דברים: א. איך בכמה שדות תעופה מקפידים על כל דבר- -

יעקב אדרי:

	 מפשיטים אותנו.

היו"ר יורי שטרן:

	כן. אתה חייב להוריד נעליים, והכול. כמה זה מרגיז כשלעצמו. מצד שני, איך הם יודעים לעשות את זה בעדינות. אצלנו עושים לך עשירית מזה, ואתה יוצא מושפל. שם מפשיטים אותך, לוקחים אותך הצדה.

זיוה אגמי:

	את השוטר האמריקני מאוד מכבדים ועונים לו גם יפה. ראית את האזרח הישראלי מתייחס לשוטר?

היו"ר יורי שטרן:

	כשהשוטר יתחיל להתייחס לאזרח בכבוד גם אזרחים יתייחסו לשוטרים ככה. זה מתחיל מהשוטרים. זה לא אותו דין כשמדובר בעובד ציבור, בפקיד ממשלתי, בשוטר, באיש במדים או כשמדובר באזרח; אזרח יכול להיות גם פרוע, על זה עוצרים אותו, שוטר צריך להיות לדוגמה. לכן הסיפור הזה של אנטונינה, גם העצירה בדרך ובדיקת תעודה זה מהסמכויות של השוטרים בכל העולם. אבל איך עושים את זה, ולמה ממשיכים כשכבר פחות או יותר ראו שהסיכויים שזה באמת מישהי לא חוקית הם קלושים לחלוטין. למה בכל זאת להטריד? למה בכל זאת להציק ולעשות צרות ולהראות את הכוח? אלה הדברים, על זה אנחנו מדברים. משהו פה פגום בנהלים ובהנחיות. וההנחיה הכי מזעזעת זו זאת שרועי סיפר עליה, ש"אצלנו כולם חשודים". זו לא יכולה להיות נקודת המוצא שכולם חשודים. כי מזה נובעים דברים אכזריים ביותר, אז הכול מוצדק. נקודת המוצא צריכה להיות שיש עבריינים ויש כאלה שהם שומרי חוק – ורובם שומרי חוק ואזרחים נאמנים – ואז אתה צריך לדעת להבדיל. ככל שאתה עושה את ההבחנה הזאת מוקדם יותר, כך טוב יותר. חסכת בושה למדינת ישראל כשמדובר בתיירים, חסכת גועל נפש מהאזרח, ועוד אין שום דבר שמפצה אותו. זה פשוט לא נכון. מי ישלם לרועי על יום עבודה או לאנטונינה שבילתה חצי יום אצלכם? ולמה לא החזירו אותה? אם כבר גילו שזאת טעות, איך לא להחזיר? אפילו סתם, כמו גברים.

מרינה סולודקין:

	 להחזיר אישה.

היו"ר יורי שטרן:

	זה פשוט מגעיל. בזה שתסבירו לנו שוב, ותאמין לי, לפחות פה בוועדת הפנים אני חושב שאנחנו מודעים לחומרת המצב בכל התחומים האלה היטב.

עאטף דגש:

	לעניין נשים. הרבה נשים מסתננות ממצרים ועוסקות בזנות. אני באתי למנהלת ההגירה ונתתי הנחיה חד-משמעית שעולה למדינת ישראל הרבה כסף: החוק קובע שאם היא מסתננת דרך גבול מצרים צריך להחזיר אותה דרך גבול מצרים; אני לא מחזיר אותה דרך מצרים, נתתי הנחיה חד-משמעית שעולה הרבה כסף – אני מטיס אותה על חשבון משלם המסים משום שאני יודע מה מחכה לה במצרים אם היא תחזור חזרה דרך מצרים.

מרינה סולודקין:

	 כל הכבוד.

היו"ר יורי שטרן:

	נכון.

עאטף דגש:

	יש לנו כבוד לאישה. מה לעשות, יש מקרים שאתה נתקל באופן מקרי, ואין לך שוטרת. לא אמור להיות מקרה שאין שוטרת. כשאני בודק תעודת זהות של מישהו לא צריך להתפתח דו-קרב, אין סיבה. חוק תעודת הזהות אומר: "תושב שמלאו לו 16 שנים חייב לשאת עמו תעודת זהות ולהציגה בפני קצין, בפני ראש רשות, בפני שוטר או חייל במילוי תפקידו כשיידרש זאת ממנו, ואם מי שאינו תושב ומלאו לו 16 שנים יישא עמו תעודה רשמית המעידה על זהותו, והנושאת את תצלומו, והוא חייב להציגה בפני דרישה, כאמור בסעיף 2". כל מה שאנחנו מבקשים הוא לקצר את המגע הזה. ברגע שהאיש הציג תעודת זהות אין לי בעיה אתו.

היו"ר יורי שטרן:

	לא נכון. יש לך שתי בעיות.

עאטף דגש:

	אני לא יודע כמה אתם מודעים לתעשיית הזייפנות המשגשגת בישראל שמגלגלת אלפים ומיליונים של שקלים. נהנים ממנה מי שמזייף וזה שמקבל את התעודה. יש נתונים ממשרד הפנים שרק בשנה הזאת נגנבו או הלכו לאיבוד 120 אלף תעודות זהות ודרכונים.

היו"ר יורי שטרן:

	קיימתי על זה ישיבה.

עאטף דגש:

	אלה לא הלכו סתם, הם הגיעו לידיים לא חוקיות. אנחנו יודעים שמסתובבים במדינת ישראל אלפי אנשים בזהות בדויה. אני אתן נתונים שאני מקווה שאני לא אקומם בהם אף אחד.

היו"ר יורי שטרן:

	אני רוצה לחזור לנקודה שכבר ציינתי. נכון שיש המון זיופים ותעודות זהות גנובות. אגב, 120 אלף מקרים של איבוד התעודות זה לא אומר שזה 120 אלף תעודות שמסתובבות, כי לרוב זו סתם גנבה של תעודה שזרקו אותה אחר-כך. יש אלפים רבים, אבל זאת לא הנקודה. אם לוקחים את זה כנקודת מוצא יחידה אתה חייב לעבור את כל המדינה, לסרוק אותה ולקחת אותו למשמורת שלך כי אתה לא יכול לוודא במקום שהתעודה מזויפת, או שאותו אדם שנושא אותה הוא באמת הבעלים של התעודה. אי אפשר להמשיך עד אבסורד בגישה הזאת. יש לך מגבלות מסוימות שבתוכן אתה חי כמו כל אחד.

עאטף דגש:

	אני מסכים אתך שצריך לחיות כנראה עם נתון מסוים שלא נוכל לטפל בו ולא נוכל לעלות עליו.

היו"ר יורי שטרן:

	מסכים אתך.

עאטף דגש:

	מסכים עם הגישה, אלא מה, חלק מהפעילות שלנו ניזונה ממידע מודיעיני, חלק מזה מתלונות של אזרחים.

היו"ר יורי שטרן:

	מי יתלונן על אנטונינה? תסתכל עליה.

עאטף דגש:

	אנחנו לוקחים את המקרה החריג ועושים ממנו כאילו כלל.

היו"ר יורי שטרן:

	אבל מה זה חריג?

עאטף דגש:

	לוקחים את המקרה הזה, ומקצינים אותו. הוא לא נעים, הוא לא סימפטי, אני מתנצל היום בלי לדעת מה התוצאות שלך.

היו"ר יורי שטרן:

	למה לא מתנצלים בכתב?

יעקב אדרי:

	 אני הקדמתי ואמרתי שהמקרה מצער, ואני מצטער שזה כך.

עאטף דגש:

	השוטרים שלי חטאו בהתייחסות שלי כלפיה, הם ישלמו. 

היו"ר יורי שטרן:

	איך הם ישלמו? עכשיו תגיד לי שתיקח אותם לחקירה של מח"ש.

עאטף דגש:

	מחלקת חקירות שוטרים הוא גוף ניטרלי, הוא לא אני, הוא לא אתה, הוא יבדוק לגופו של עניין. כשהם יחליטו שהשוטרים שלי התנהגו באופן בלתי הולם או התנהגו שלא על-פי החוק, הם ישלמו במשפט ובקנסות עד כדי העפה מהמשטרה. אני לפני שבועיים כשעלה חשד ששוטר שלי לקח סוללה מאזרח סיני אני ביזמתי הגשתי נגדו תלונה במח"ש. אני הוריתי למפקד שלו להגיש נגדו תלונה. אני לא קם בבוקר ואומר לשוטרים שלי: "היום האוכלוסייה הרוסית היא המקור שלנו, היא הנתונים, היא הבעיה ותטפלו בהם". אין הנחיה כזאת. אבל אני אתן לך פה קצת נתונים. אולי הם יישמעו מרגיזים.

מרינה סולודקין:

	אולי זה בתת-מודע.

עאטף דגש:

	בשנת 2003 נפתחו 796 תיקים על זיוף; בשנת 2004 נפתחו 692 תיקים; נדגמו בכל שנה 50 תיקים. מתוך 796 תיקים: ממולדובה היו 17 אנשים; מאוקראינה היו 6; מרומניה היו 6; מרוסיה היו 6. בשנת 2004 נדגמו גם 50 תיקים באופן אקראי. 

היו"ר יורי שטרן:

	שם יושבים בעלי המלאכה הכי טובים, הם יודעים לזייף.

זיוה אגמי:

	אלה לא היצרנים, אלה מחזיקי התעודות.

עאטף דגש:

	אני לא עושה נגד הזר שמחזיק בתעודה המזויפת, אני מחפש את מי שזייף. 

היו"ר יורי שטרן:

	זו לא עברה?

עאטף דגש:

	אני לא נוגע בו, אני רוצה לסלק אותו, אני לא רוצה להתעסק אתו כאן, אם הוא לא חוקי אני מרחיק אותו. אני הולך לאלה שמזייפים. אני לא קם בבוקר ואומר שהאוכלוסייה הזאת היא אשמה ובעייתית וצריך לחפש אותה. אם אין פעילות מודיעינית ואנחנו מסתובבים באופן יזום, המפגש הזה הוא לא סימפטי. אני נכנס לקניון ובודקים אותי כל בוקר כשאני נכנס עם מנהלת ההגירה. אני חש לא נוח עם העניין הזה, אני יודע שהמפגש עם מישהו שאתה אומר לו לתת תעודת זהות הוא לא סימפטי ונעים, אבל ברגע שהאזרח הזה משתף פעולה ואומר, בבקשה קח את התעודה, והוא לא עושה מזה רעש, ולא מתנגד, ואין סיבה – אנחנו לא צריכים להגיע לזה. תייר או אפילו עובד זר הוא לא איום ביטחוני, הוא לא איום פלילי, הוא לא נגדי, הוא בסך-הכול אומלל ומסכן שנמצא היום במדינת ישראל בתנאים לא תנאים ועובד פה. אני לא מתנכל לו. בשנתיים האלה שמנהלת ההגירה קיימת גבינו למעלה מ- 50 מיליון שקל לטובת העובדים הזרים מהמעסיקים שלהם.

יעקב אדרי:

	כדי לתת להם, כי עושקים אותם. 

עאטף דגש:

	אתה יודע שהיום העלינו את המודעות הציבורית לעובדים הזרים שלא עושקים אותם ולא פוגעים בהם ונותנים להם את התנאים?

יעקב אדרי:

	אגב, לפעמים הם מעכבים את שליחת האנשים החוצה עד שיקבלו את הכסף שלהם.

היו"ר יורי שטרן:

	את זה אני מכיר.

עאטף דגש:

	זה אנחנו.

	במלון רנסנס יש אזרח סיני שחברה מסוימת חייבת לו קרוב ל- 50 אלף שקל. נתנו לו אותם ב- 8 צ'קים, הוא יושב שם וכל חודש מקבל צ'ק על חשבוננו. הוא מסרב לטוס לחו"ל. אז אנחנו לא הומניים? אני יכולתי להוציא אותו. זה סופר הומניים.

היו"ר יורי שטרן:

	נכון שאתה לא עושה את זה ואני באמת מברך אותך, אבל אני רוצה שנתרכז בנקודות התורפה.

מרינה סולודקין:

	משרד הפנים אולי צריך לפרסם לציבור שלנו בעיתונות הרוסית ללכת עם תעודות זהות כי אין מסורת כזאת אצלם.

אנטונינה פריידין:

	אותי עצרו במפעל. איך במפעל אני צריכה להסתובב עם תעודת זהות בלי כיסים?

היו"ר יורי שטרן:

	יש פה שתי נקודות. האחת היא נשיאת התעודה. חלק גדול מהאזרחים לא מודעים לכך, בוודאי העולים שזה בא אליהם כמובן מאליו. לכן כדאי לפרסם את זה. אבל יש כאן שני סוגים של טיפול לא נכון: א. אזרח לא נושא תעודה; הוא חייב, אבל זו לא עברה, אתה לא שולח אותו למעצר על זה. אדם מוכן להסביר לך ולהביא אותך למקום שיש לו בו תעודה, להתקשר לאנשים. השוטר חייב להיות קשוב למה שאדם אומר לו, ולא לצאת מתוך הנחה שכולם חשודים.

עאטף דגש:

	אני מסכים אתך.

היו"ר יורי שטרן:

	אז כנראה שזה לא ככה, כי רוב התעודות הן בדיוק בנקודה זאת, שלאדם לא הייתה תעודה במקום, ובמקום לבדוק במקום, להתקשר או ללכת למקום הוא מיד חשוד, ומתחילים לנקוט צעדים נגדו ללא קשר איך מתקדם עניין התעודה עצמה. דבר שני, כמו במקרה של אנטונינה או במקרה שרועי סיפר עליו, יש תעודה, ועדיין חושדים שזו תעודה מזויפת או משהו. יכול להיות שיש יסוד, אי אפשר לדעת, אבל איך מתנהגים? מהם כללי ההתנהגות? אילו מילים? איזה פסיכולוג עובד עם השוטרים שלכם ומסביר להם איך בדיוק הוא צריך להסביר את הדרישה לתת תעודה? באילו מילים הוא צריך להשתמש, במילים לא גסות ולא פוגעות ולא אלימות. מי מסביר את זה להם? ואם אחרי שהוא ראה את התעודה הוא עדיין חושב שיש בה זיוף – אני לא יודע עד כמה זה מבוסס, אפשר לבדוק במחשב היום אם אדם כזה קיים במרשם האוכלוסין – מה הוא צריך לעשות? אילו מילות מפתח הוא צריך להגיד לאזרח או לחשוד? יש הרבה מאוד דרכים לעשות את אותו טיפול בצורה לא פוגעת, והכי חשוב הוא לעצור בזמן כשכבר רואים שאין סיבה. מי שלא עושה את זה צריך לקבל את העונש המתאים כדי שלהבא יעצרו בזמן. לכן אני רוצה ששני המקרים האלה ייבדקו ותדווחו לנו מה נעשה כלפי האנשים האלה. נוסף לכך, אני בהחלט מבקש לבדוק את הנהלים, כולל אם לוקחים אדם ומתברר שהוא חף מפשע, מחזירים אותו חזרה, ושיהיה מכתב התנצלות סטנדרטי שמשטרת ישראל שולחת לאזרח שנעצר בטעות ואומרים לא: "אנחנו מצטערים מאוד על המעצר או על כך שלקחנו אותך לתחנת המשטרה". אני לא אנסח את המכתב הזה במקומכם, אבל זה בסך-הכול עוד שקל אחד בעלות המבצע, ואולי עצם העובדה שיצטרכו לשלוח מכתבים כאלה, חתומים בידי אותו מפקד תחנה או יחידה יצטמצם הקילומטרז' של הנסיעות המיותרות האלה, וזה יחסוך כסף רב למשטרת ישראל. 

יעקב אדרי:

	תברך אותם בסוף על עבודה חשובה שהם עושים.

היו"ר יורי שטרן:

	למה אתה אומר לי את זה? קלקלת לי.

	יש גיבוי מלא למשטרה כמוסד.

מרינה סולודקין:

	נכון. ולמשטרת ההגירה.

היו"ר יורי שטרן:

	ולמשטרת ההגירה, אף על פי שלדעתי צריך לטפל במעסיקים הרבה יותר מאשר לצוד את העובדים.

יעקב אדרי:

	נכון.

היו"ר יורי שטרן:

	זה רק מקלקל לנו יותר מאשר מוסיף. 

מרינה סולודקין:

	זה כמו בסחר בנשים. קודם כל טיפלו בפרוצות.

היו"ר יורי שטרן:

	נכון, הטיפול צריך להיות מול המעסיקים. כשהייתי יושב ראש הוועדה לעובדים זרים עוד לפני שהוקמה משטרת ההגירה אמרתי שאני אחגוג יום חג בכנסת כשייכנס מעסיק ראשון לכלא על כך שהעסיק אנשים שלא כחוק.

יעקב אדרי:

	אותו דבר עם השב"חים.

היו"ר יורי שטרן:

	היום הזה הגיע, לא דיווחו לי שנכנס הראשון, ולכן לא חגגתי.

עאטף דגש:

	בשב"חים חוקקו חוק שאפשר להכניס מעסיק לכלא. אם יחוקקו חוק גם כאן- -

היו"ר יורי שטרן:

	יש אחריות פלילית, אתה יכול גם היום, פשוט הולכים במסלול של תביעה אזרחית. לדעתי, סדר המשימות הנכון בהתמודדות עם העבודה הלא חוקית של הזרים הייתי שם בראש המערכת הזאת את הטיפול במעסיקים ואחר-כך בעובדים. זה היה חוסך הרבה מאוד כסף וגועל נפש, והשוטרים לא היו מתרגלים למבצעים אחרים. כל מה שאנחנו מדברים על נהלים נכון גם כשמדובר בזרים. פה זה לא הנושא, אבל שמענו על אכזריות והפרה בוטה של זכויות האדם. 

אנחנו מבקשים לבדוק את הנהלים; הדרכה – ויש למשטרה גם פסיכולוגים – אבל אני לא רואה שעושים את זה.

עאטף דגש:

	אתה לא מודע, אבל אני עושה את זה.

היו"ר יורי שטרן:

	אני לא יודע אם עושים או לא עושים, אלא אם נקלט או לא נקלט.

עאטף דגש:

	אתה אומר במבחן התוצאה.

היו"ר יורי שטרן:

	במבחן התוצאה. אם אני שומע מאנשים שיש הקודים האלה שהשוטרים משתמשים בהם בשביל להסביר את הפעולה הלא נעימה, אבל לעשות אותה פחות לא נעימה זה אפשרי. לא להתייחס לאדם מלכתחילה כחשוד וצריכים רק לגלות איפה הוא זייף בדיוק ובכמה הוא קנה את התעודה. מה השאלה הזאת "בכמה קנית את התעודה" או "בכמה קנית את הדרכון"? מי בכלל נותן זכות לשוטר בטרם הוכח דבר כלשהו להעמיד בספק את יושרו של אדם?

עאטף דגש:

	אני אומר לך שזה לא בסדר אם מפנים שאלה כזאת. היא לא אנושית ולא בסדר. אני לא מסכים אתה. אני מסכים אתך.

היו"ר יורי שטרן:

	מבחינת ההתנהגות ומבחינת המילים שמשתמשים בהן, זה ממש לא חריג. לכן אנחנו רוצים שזה יקבל צורה יותר מסודרת: דף הסבר לשוטר. כמו שדרשנו בעניין פינוי המאחזים. לא שקיבלנו מה שביקשנו, אבל זה התקרב. אנחנו רוצים שיהיה לכם דף הסבר לשוטר ההגירה שיפרט צעד אחר צעד במסלול הזה מה ההתנהגות הנכונה ששומרת על כבודו של אדם חשוד או אדם שמעכבים אותו, וכן מכתב התנצלות במקרה שהמעצר היה לשווא. זה חשוב ליחסי הציבור של המשטרה.

עאטף דגש:

	בלי קשר למפגש הזה בעוד שבועיים ביזמה שלנו אני אכנס את רוב שוטרי ההגירה יחד עם קונסולים ועם עובדי שגרירויות לחצי יום שבו אלה יעלו את הטענות, אלה יחזירו. להפיק משהו ולנסות לגשר על כל הפערים והתפיסה. זו לא המצאה עכשיו, אנחנו נעשה את זה.

היו"ר יורי שטרן:

	אתה יכול להזמין שניים-שלושה אמיצים שהיו קורבן כמו אנטונינה? 

עאטף דגש:

	בהחלט.

היו"ר יורי שטרן:

	סיפור אישי אולי מבהיר משהו.

עאטף דגש:

	אין לי שום בעיה בעניין הזה. ברגע שהמקרה שלה מתברר במח"ש אני לא יכול אפילו להגיב, אני לא רוצה להשפיע לא על החוקרים שישמעו אותי ולא על השוטרים שישמעו אותי. אני לא נוקט עמדה. גם אם המקרה שלה מוצדק – ועל-פניו הוא מוצדק – אני לא יכול לעשות בעניין הזה כלום. 

היו"ר יורי שטרן:

	לא בטוח.

יעקב אדרי:

	אני התנצלתי כבר, אין לי בעיה עם מח"ש.

היו"ר יורי שטרן:

	פה לא מדובר באלימות, פה מדובר בשטות משטרתית, הם מזמן גילו שהכול בסדר אתה והמשיכו אתה. 

	יש פה גם היבט פנימי מאוד חשוב שעלה פה מספר פעמים. מכיוון שאוכלוסיות של עובדים החשודים בעבודה לא חוקית מוגדרות יחסית, כמו שהראית פה – חלק גדול הם דוברי רוסית – יצא שאוכלוסיית דוברי הרוסית בארץ, אנשים שיש להם מראה מסוים ומבטא מסוים הפכו לאוכלוסייה שנפגעת מהמבצעים האלה יותר מאחרים, ואז זה כבר מקבל אופי אחר. כדי למנוע את זה אתם חייבים לעשות עבודה, ואפילו להתייחס לזה. יש לנו בסך-הכול 1.2 מיליון עולים מול כ- 50 אלף עובדים לא חוקיים מאותו מרחב- - 

מרינה סולודקין:

	נכון.

היו"ר יורי שטרן:

ו- 1.2 מיליון הופכים להיות חשודים כי כל שוטר עוצר אותם, שומע את המבטא או רואה איפה אדם נולד, והוא כבר מכניס אותו לקטגוריה אחרת. יש היבט אפלייתי פנימי. לכן אני הייתי רוצה שבהדרכות ובהסברים שאתם נותנים תתייחסו לזה מפורשות ותסבירו לשוטרים כמה זה פוגע ומעליב אדם שחי במדינה 10 או 15 שנים ומוצא עצמו פתאום חשוד. אני מודה לכם מאוד ולך במיוחד, כי חלק מהאנשים שהזמנו סירבו כי לא נעים להם לספר, זו לא חוויה שאתה רוצה להתחלק אתה עם אחרים.

הישיבה ננעלה ב- 11:05




